Paratowyd yr adnodd hwn gan Undeb yr Annibynwyr Cymraeg www.annibynwyr.org

**Heddwch ar y ddaear?**

Mae yna rai hanesion anhygoel yn y Beibl. Pethau sy’n anodd iawn dychmygu sut brofiad fyddai bod yno ar y pryd. Un o’r rheiny, i mi, ydy’r hanes am yr angylion yn ymddangos i’r bugeiliaid ym Methlehem. Mae yna sawl hanes am un angel yn ymddangos i bobl (dro arall dau neu dri), ond yn yr hanes yma, ar ôl i’r angel cyntaf gyhoeddi’r newyddion da fod y Meseia wedi dod *“yn fabi bach wedi ei lapio mewn cadachau ac yn gorwedd mewn cafn bwydo anifeiliaid”* mae yna rywbeth rhyfeddol yn digwydd: *“Yn sydyn dyma filoedd o angylion eraill yn dod i’r golwg, roedd fel petai holl angylion y nefoedd yno yn addoli Duw!”* Waw! Gallwn ddarllen yn Llyfr y Datguddiad am weledigaethau rhyfeddol o’r nefoedd gafodd Ioan pan oedd wedi ei alltudio i Ynys Patmos, ond yma roedd criw o fugeiliaid cyffredin wedi gweld y digwyddiad, a chlywed cân yr angylion:

*“Gogoniant i Dduw yn y nefoedd uchaf,*

*Heddwch ar y ddaear islaw,*

*a bendith Duw ar bobl.”*

A dim jest gwefr yr olygfa ryfeddol o’u cwmpas nhw sy’n tanio fy nychymyg i. Mae geiriau cân yr angylion yn fy herio i. Does gen i ddim problem hefo’r llinell gyntaf – *“Gogoniant i Dduw yn y nefoedd uchaf!”* Y ddwy linell arall sy’n anodd i’w credu – *“Heddwch (neu ‘dangnefedd’) ar y ddaear, a bendith Duw ar bobl.”* Sut allan nhw ddweud y fath beth? Rydyn ni wedi bod yn cofio’r Rhyfel Byd Cyntaf yn gynharach eleni. Beth oedden nhw’n ei galw hi? – “Y rhyfel i roi diwedd ar bob rhyfel.” Nid gwawdio ydy mwriad i wrth gyfeirio at hynny, ond ein hannog i ystyried realiti ein byd. Meddyliwch am yr holl ryfeloedd sydd wedi eu hymladd yn y ganrif ddwetha yma. A hyd yn oed heddiw yn 2017! Ydy’r holl fygwth rhwng yr Arlywydd Trump a Kim Jong-un, arweinydd Gogledd Corea, yn rhoi tawelwch meddwl i chi? Beth am y lladd a’r dinistrio a’r erlid yn Myanmar? Beth am y frwydr yn erbyn IS? Wyddoch chi fod yna o leiaf ddwsin o ryfeloedd yn cael eu hymladd yn ein byd ni heddiw? Felly, beth ydy ystyr *“Heddwch ar y ddaear islaw, a bendith Duw ar bobl.”*?

Bydd proffwydoliaeth enwog Eseia am ddyfodiad y Meseia i’n byd yn cael ei darllen mewn eglwysi ar hyd a lled y wlad (a’r byd) y Nadolig yma: *“Achos mae plentyn wedi cael ei eni i ni, mab wedi cael ei roi i ni...”* (Eseia 9:6-7). Un o’r teitlau mae’n ei gael ydy *“Tywysog Heddwch”* (neu *“Tywysog Tangnefedd”*), ond beth mae hynny’n ei olygu?

Beth mae’r angylion yn ei wneud ydy datgan beth fydd canlyniadau geni Iesu i’n byd. Yn y Beibl, mae’r gair ‘heddwch’ yn golygu mwy nag absenoldeb rhyfel; mae’n cyfeirio yn y lle cyntaf at heddwch rhwng pobl a Duw. Beth mae’r Beibl yn ei ddysgu ydy na fydd diwedd i drais a chasineb a rhyfeloedd nes bydd diwedd ar wrthryfel pobl yn erbyn Duw ei hun yn gyntaf. Yng ngeiriau Iesu Grist ei hun: *“Heddwch – dyna dw i’n ei roi yn rhodd i chi; yr heddwch go iawn sydd gen i, a neb arall, i’w roi. Dw i ddim yn rhoi heddwch yn yr un ffordd a’r byd.”* (Ioan 14:27). Sôn mae Iesu yn y bennod yma am sut mae dod i berthynas iawn gyda Duw. Mae’n dweud mai fo ydy’r ffordd, ac yn gwahodd pobl i gredu ynddo. Yna, mae’n dweud wedyn y bydd yn rhoi yr Ysbryd Glân i’r rhai hynny sy’n credu ynddo. Beth mae’r Beibl yn ei ddweud ydy mai symptomau o broblem ddyfnach ydy arfau a gwrthdaro a rhyfeloedd yn ein byd. Dydy delio hefo’r symptomau ddim yn iachau’r claf. Ond mae Iesu, y meddyg da, yn delio hefo gwreiddyn ein problem.

Yn ei lythyr at y Rhufeiniaid mae’r apostol Paul yn sôn am ddrygioni’r ddynoliaeth, sydd wedi gwrthod Duw a gwrthryfela yn ei erbyn. Mae o hefyd yn dangos nad oes yna neb yn gallu pwyntio bys at eraill a honni mai nhw ydy’r broblem. Mae’n cyfarch pobl *“sydd mor barod i farnu pobl eraill a gosod dy ffon fesur arnyn nhw!”* (Rhufeiniaid 2:1) ac hefyd yr Iddewon crefyddol oedd yn *“brolio fod gen ti berthynas â Duw am fod gen ti’r Gyfraith”* ac yn *“gweld dy hun fel rhywun sy’n gallu dangos y ffordd i bobl eraill,”* (Rhufeiniaid 2:17,19). Mae Paul yn dangos fod pawb yn yr un twll – mae pawb wedi methu. Wnawn ni ddim sortio allan broblemau mawr y byd yn ein nerth ein hunain.

Mae’n mynd ymlaen wedyn i sôn am yr heddwch a’r llawenydd sy’n dod o fod mewn perthynas iawn gyda Duw: *“Felly, gan ein bod ni wedi’n derbyn i berthynas iawn gyda Duw, drwy gredu, mae gynnon ni* ***heddwch*** *gyda Duw o achos beth wnaeth ein Harglwydd ni, Iesu y Meseia.”* (Rhufeiniaid 5:1). Ond mae yna fwy iddi na hynny, hyd yn oed! O Rhufeiniaid 6 ymlaen, mae Paul yn dangos mai nid jest derbyn maddeuant Duw a bywyd tragwyddol ydy canlyniad aberth Iesu Grist. Mae’n alwad i fywyd newydd. Mae bywydau’r rhai sy’n credu ynddo yn cael eu trawsnewid – nid ganddyn nhw eu hunain gyda’u hargyhoeddiadau newydd, ond gan Ysbryd Glân Duw ei hun. *“Os mai’r hunan sy’n eich rheoli chi, byddwch chi’n marw. Ond os ydy’r Ysbryd Glân yn eich rheoli chi, mae gynnoch chi fywyd a* ***heddwch perffaith*** *gyda Duw.”* (Rhufeiniaid 8:6). *“Gadewch i Dduw newid eich bywyd chi’n llwyr drwy chwyldroi eich ffordd o feddwl am bethau. Byddwch yn gwybod wedyn beth mae Duw eisiau, ac yn gweld fod hynny’n dda ac yn ei blesio fe, ac mai dyna’r peth iawn i’w wneud.”* (Rhufeiniaid 12:2).

Mae Paul yn dweud, ar ddiwedd ei lythyr, sut mae byw y bywyd yna o gariad a hunan-aberth. Mae’n adleisio geiriau Iesu am garu gelynion: “*Peidiwch melltithio’r bobl hynny sy’n eich erlid chi – gofynnwch i Dduw eu bendithio nhw ... Peidiwch mynnu dial ar bobl...”* (Rhufeiniaid 12:14,19) Ac yn ei lythyr at yr Effesiaid mae’n annog Cristnogion i fod ag agwedd debyg yn eu perthynas â’i gilydd: *“Byddwch yn ostyngedig ac addfwyn bob amser; byddwch yn amyneddgar, a goddef beiau eich gilydd mewn cariad.”* (Effesiaid 4:2) Mae’r eglwys yn cael ei galw i fod yn fynegiant real o’r heddwch ddaeth i’n byd ym mherson Iesu, y Meseia.

**Cwestiynau:**

1. Ydy pobl sy’n gogwyddo i’r ‘chwith’ yn wleidyddol yn llai o bechaduriaid na’r rhai sydd ar y ‘dde’?
2. I ba raddau mae’n cymdeithas yn cydnabod fod gan y galon ddynol broblem?
3. Beth am ein ffordd ni o ddathlu’r Nadolig? Allwch chi feddwl am ffyrdd y gellid hybu heddwch go iawn drwy’n dathliadau?

Arfon Jones